## Rješenje kojim se poništava transakcija sklopljena na Zagrebačkoj burzi d.d. 3. listopada 2007. godine, s brojem transakcije 430308, koja se odnosi na trgovinu vrijednosnim papirom oznake MNDS-R-A, iz

### NN 128/2007 (14.12.2007.), Rješenje kojim se poništava transakcija sklopljena na Zagrebačkoj burzi d.d. 3. listopada 2007. godine, s brojem transakcije 430308, koja se odnosi na trgovinu vrijednosnim papirom oznake MNDS-R-A, iz

# HRVATSKA AGENCIJA ZA NADZOR FINANCIJSKIH USLUGA

**3674**

Sukladno odredbama članka 15. stavak 2. i 3. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 15. stavak 2. i stavak 4. točka 1. Zakona o tržištu vrijednosnih papira
(»Narodne novine« br. 84/02, 138/06), u predmetu nadzora nad trgovanjem
dionicama izdavatelja Mundus d.d. Varaždin, Hrvatska agencija za nadzor
financijskih usluga, na sjednici održanoj 29. studenoga 2007. godine, donijela
je

## RJEŠENJE

I. Poništava se transakcija sklopljena na Zagrebačkoj burzi
d.d. dana 3. listopada 2007. godine, s brojem transakcije 430308, koja se odnosi
na trgovinu vrijednosnim papirom oznake MNDS-R-A, izdavatelja Mundus d.d.
Varaždin, ukupne količine 10 (deset) dionica;
II. Nalaže se Zagrebačkoj burzi d.d. da bez odgode evidentira u svojim
trgovinskim podacima poništenje transakcije navedene u točki I. izrjeke ovog
Rješenja te da o učinjenom bez odgode obavijesti Hrvatsku agenciju za nadzor
financijskih usluga;
III. Nalaže se Središnjoj depozitarnoj agenciji d.d. da bez odgode evidentira u
svom računalnom sustavu poništenje transakcije navedene u točki I. izrjeke ovog
Rješenja, obavi obračun za namiru te da o učinjenom bez odgode obavijesti
Hrvatsku agenciju za nadzor financijskih usluga;
IV. Ovim Rješenjem stavlja se izvan snage Privremeno rješenje Hrvatske agencije
za nadzor financijskih usluga od 5. listopada 2007. godine, klase: UP/I-451-04/07-27/11,
urbroj: 326-323/07-1;
V. Nalaže se ovlaštenom društvu Complete line d.o.o Sisak, da o poništenju
transakcije iz točke I. izrjeke ovog Rješenja bez odgode obavijesti klijente
nalogodavce te da o učinjenom bez odgode obavijesti Hrvatsku agenciju za nadzor
financijskih usluga;
VI. Ovo Rješenje objavit će se u »Narodnim novinama«

```
Obrazloženje
```

Hrvatska agencija za nadzor financijskih usluga (dalje: Agencija) dana 5.
listopada 2007. godine donijela je Privremeno rješenje kojim je naložila
Središnjoj depozitarnoj agenciji d.d. obustavu svih radnji prijenosa vlasništva
s računa prenositelja na račun stjecatelja, a na temelju transakcije sklopljene
na Zagrebačkoj burzi d.d. dana 3. listopada 2007. godine, s brojem transakcije
430308 koja se odnosi na trgovinu vrijednosnim papirom izdavatelja Mundus d.d.
Varaždin, burzovne oznake MNDS-R-A (dalje: Izdavatelj), u trajanju od 60 dana od
konačnosti Privremenog rješenja.
Agencija je dana 3. listopada 2007. godine, provodeći redovni nadzor trgovanja
na Zagrebačkoj burzi d.d. uočila da je ovlašteno društvo Complete line d.o.o.,
Sisak, postupajući po nalogu klijenata za kupnju i prodaju dionica Izdavatelja
izvršilo kupnju i prodaju 10 predmetnih dionica.
Trgovanje je dana 3. listopada 2007. godine započelo transakcijom rednog broja
430308 po cijeni od 650,00 kuna ukupne količine 10 dionica. Ta cijena
predstavlja porast cijene od 16,26 % u odnosu na prosječnu ponderiranu cijenu
prethodnog trgovinskog dana.
Agencija je uvidom u ispis iz knjige naloga ovlaštenog društva Complete line
d.o.o. utvrdila da su nalogodavac prodavatelj (fizička osoba) i nalogodavac
kupac (pravna osoba) međusobno povezane osobe, u smislu da je fizička osoba
direktor u pravnoj osobi.
Navedeno upućuje na osnovanu sumnju da je predmetna transakcija sa deset dionica
obavljena s ciljem povećanja cijene toga vrijednosnog papira.
Temeljem odredbi članka 14. Zakona o tržištu vrijednosnih papira (»Narodne
novine« br. 84/02, 138/06, dalje: Zakon), Agencija obavlja nadzor, analizom i
uvidom u financijska i poslovna izvješća, poslovnu dokumentaciju te ostale
podatke i evidencije koje su nadzirane osobe obvezne voditi ili dostavljati
Agenciji, kao i uzimanjem izjava i očitovanja od odgovornih osoba i ostalih
zaposlenika u nadziranoj pravnoj osobi, i od drugih fizičkih osoba koje imaju
saznanja od interesa za nadzor.
Sukladno svojim zakonskim ovlastima Agencija je zatražila od ovlaštenog društava
koje je posredovalo u transakcijama dostavu dokumentacije vezane uz trgovanje
kao i pismena očitovanja nalogodavatelja o okolnostima transakcije.
Ovlašteno društvo Complete line d.o.o. Sisak je dostavilo Agenciji ispis iz
knjige naloga uvidom u koji je utvrđeno da je nalogodavac-prodavatelj (fizička
osoba) nalog na prodaju 40 dionica po cijeni od 650,00 kn zadao 3. listopada
2007. godine u 10:57, dok je nalogodavac – kupac (pravna osoba) svoj nalog na
kupnju 10 dionica po cijeni od 650,00 kn zadao 3. listopada u 11:06. nakon čega
je došlo do sklapanja transakcije. Također je utvrđeno da su oba nalogodavca
svoje naloge zadala elektronskim putem.
Oba nalogodavca dostavila su Agenciji svoja očitovanja.
Nalogodavac – prodavatelj (fizička osoba) u svom očitovanju navodi da je u svom
vlasništvu posjedovao ukupno 50 predmetnih dionica prosječne nabavne vrijednosti
od 644,45 kn, od kojih je odlučio prodati 40 dionica, a 10 je ostavio u svom
portfelju. Navodi da je nalog za trgovanje dostavio e-mailom ili telefonom.
Također navodi da ne smatra da je postupio protivno čl. 108. Zakona te da ne
djeluje usklađeno s nalogodavcem – kupcem (pravnom osobom).
Nalogodavac – kupac (pravna osoba) u svom očitovanju navodi da je kupio 10
predmetnih dionica budući da smatra da su dionice s perspektivom rasta te da je
kupio dionice po trenutno najpovoljnijoj cijeni na tržištu. Kao i nalogodavac –
prodavatelj navodi da ne smatra da je postupio protivno čl. 108. Zakona te da ne
djeluje usklađeno s nalogodavcem – prodavateljem (fizičkom osobom). Iako je,
između ostalog, zatraženo i očitovanje o tome tko je u ime nalogodavca – kupca
(pravne osobe) donio investicijsku odluku o kupnji predmetnih dionica, traženo
očitovanje Agenciji nije dostavljeno
Iz svega navedenog, odnosno iz prikupljene dokumentacije i zaprimljenih iskaza,
Agencija ocjenjuje da su sporne transakcije dionicama Izdavatelja dana 3.
listopada 2007. godine obavljene s ciljem povećanja cijene toga vrijednosnog
papira i stvaranja privida trgovanja uslijed čega se kod drugih investitora
stvorila kriva i obmanjujuća slika o tom vrijednosnom papiru.
Člankom 108. Zakona o tržištu vrijednosnih papira (»Narodne novine« br. 84/02,
138/06, dalje: Zakon), propisano je da je manipuliranje tržištem poduzimanje
radnji od strane bilo koje fizičke ili pravne osobe, kojima se kod drugih
sudionika na tržištu vrijednosnih papira stvara ili može stvoriti kriva ili
obmanjujuća slika o ponudi ili potražnji, cijeni ili prometu jednog ili više
vrijednosnih papira, te je zabranjen svaki oblik manipuliranja tržištem.
Člankom 108. stavkom 2. točkom 1. Zakona o tržištu vrijednosnih papira (»Narodne
novine« br. 84/02, 138/06, dalje: Zakon), propisano je da se pod manipuliranjem
tržište posebno smatra obavljanje poslova, odnosno davanje naloga za kupnju ili
prodaju jednog ili više vrijednosnih papira, koji omogućuju jednoj ili više
fizičkih ili pravnih osoba da temeljem međusobno usklađenog djelovanja, oblikuju
cijenu jednog ili više vrijednosnih papira da bi utjecali na povećanje ili
smanjenje cijene.
Temeljem članka 15. stavak 4. točka 1. Zakona, kada utvrdi nezakonitosti i
nepravilnosti kojima se ugrožava funkcioniranje tržišta kapitala, Agencija će
poništiti transakciju sklopljenu na burzi, ako se utvrdi da jedan ili više
elemenata transakcije ukazuju na kršenje odredbi Zakona.
Budući da Agencija ocjenjuje kako je navedena transakcija sa 10 (deset) dionica
Izdavatelja učinjena temeljem međusobno usklađenog djelovanja fizičke i pravne
osobe, a s ciljem utjecaja na cijenu, odnosno na povećanje cijene vrijednosnog
papira oznake MNDS-R-A, čime se kod drugih sudionika na tržištu vrijednosnih
papira mogla stvoriti kriva ili obmanjujuća slika o cijeni tog vrijednosnog
papira, Agencija nalazi da su ispunjeni uvjeti iz članaka 15. stavka 2. i stavka
4. točke 1. Zakona, pa je valjalo riješiti kao u izreci ovog Rješenja.
Sukladno članku 135. Zakona o općem upravnom postupku, Agencija smatra da je
utvrdila činjenice i okolnosti koje su značajne za rješenje odnosno završetak
postupka nadzora te je strankama u postupku prije donošenja bilo kakvih mjera
bila dana mogućnost da se očituju o svojim pravima i pravnim interesima ovog
Rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog Rješenja.

Klasa: UP/I-451-04/07-27/11
Urbroj: 326-323/07-7
Zagreb, 29. studenoga 2007.

Predsjednik Uprave
**Ante Samodol**, v. r.

Rješenje, NN 128/2007-3674
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)